b'\n_START_ARTICLE_\nC. L. Moore\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMoore syntyi tammikuussa 1911 Indianapolisissa Indianassa. H\xc3\xa4n j\xc3\xa4tti korkeakouluopintonsa kesken 1930-luvun suuren laman aikaan ty\xc3\xb6skennell\xc3\xa4kseen sihteerin\xc3\xa4 Fletcher Trust Companyss\xc3\xa4 Indianapolisissa. Vuonna 1933 Moore alkoi hankkia lis\xc3\xa4tuloja kirjoittamalla pulp-lehti Weird Talesiin, mutta salasi t\xc3\xa4m\xc3\xa4n ty\xc3\xb6nantajaltaan._NEWLINE_Mooren ensimm\xc3\xa4inen tarina "Shambleau" ilmestyi Weird Talesissa marraskuussa 1933. Novelli aloitti science fiction -sarjan, jossa Northwest Smith -niminen sankari seikkailee ymp\xc3\xa4ri aurinkokuntaa ja kohtaa eksoottisia naisia, outoja hirvi\xc3\xb6it\xc3\xa4 ja arvoituksellisia raunioita. Moore jatkoi Smith-sarjaa vuoteen 1940 asti. Mooren toinen Weird Talesissa ilmestynyt sarja kertoi Joiryn Jirelist\xc3\xa4 (Jirel of Joiry), keskiajan Ranskassa seikkailevasta soturinaisesta. Sarjan novellit ilmestyiv\xc3\xa4t vuosina 1934-1939. Jirel oli ensimm\xc3\xa4inen miekka ja magia -sarja, jossa on naispuolinen p\xc3\xa4\xc3\xa4henkil\xc3\xb6. Lukijoiden keskuudessa Mooren uskottiin kuitenkin yleisesti olevan mies._NEWLINE_Moore tutustui Henry Kuttneriin, joka my\xc3\xb6s kirjoitti Weird Talesiin, vuonna 1936 Kuttnerin kirjoitettua h\xc3\xa4nelle fanikirjeen. Alkuun Kuttner uskoi Mooren olevan mies. Moore ja Kuttner aloittivat kirjallisen yhteisty\xc3\xb6n seuraavana vuonna. Vuonna 1940 kirjaiiljat avioituivat ja Moore ryhtyi vapaaksi kirjailijaksi, mink\xc3\xa4 j\xc3\xa4lkeen suurin osa pariskunnan tuotannosta oli vaihtelevassa m\xc3\xa4\xc3\xa4rin yhteisty\xc3\xb6ss\xc3\xa4 kirjoitettua. Teoksia merkittiinkin vaihtelevasti sek\xc3\xa4 Kuttnerin ett\xc3\xa4 Mooren nimiin, mink\xc3\xa4 lis\xc3\xa4ksi he k\xc3\xa4yttiv\xc3\xa4t paljon my\xc3\xb6s salanimi\xc3\xa4. Todenn\xc3\xa4k\xc3\xb6isesti Kuttnerin nimiss\xc3\xa4 julkaistut novellit olivat useammin yhteisty\xc3\xb6ss\xc3\xa4 tehtyj\xc3\xa4, kun taas Mooren nimiss\xc3\xa4 julkaistut novellit saattoivat olla kokonaan h\xc3\xa4nen omiaan. Yksitt\xc3\xa4isten novellien todellisen kirjoittajan selvitt\xc3\xa4minen j\xc3\xa4lkeenp\xc3\xa4in on osoittautunut vaikeaksi tai jopa mahdottomaksi. Yhteisty\xc3\xb6 oli niin tiivist\xc3\xa4, ett\xc3\xa4 toisinaan Moore ja Kuttner kirjoittivat samalla kirjoituskoneella, jolloin toinen jatkoi aina siit\xc3\xa4, mihin edellinen oli j\xc3\xa4\xc3\xa4nyt. Kirjailijoista Mooren vahvuutena on pidetty korkeampitasoista teksti\xc3\xa4 ja voimakasta tunteiden kuvausta, joita Kuttnerin omaper\xc3\xa4iset ideat ja taitava juonen sommittelu t\xc3\xa4ydensiv\xc3\xa4t._NEWLINE_Toisen maailmansodan aikana Moore ja Kuttner nousivat Astounding Science-Fiction -lehden p\xc3\xa4\xc3\xa4toimittajan luottokirjailijoiksi. Tuolloin he ottivat k\xc3\xa4ytt\xc3\xb6\xc3\xb6ns\xc3\xa4 tunnetuimmat salanimens\xc3\xa4 Lewis Padgett ja Laurence O\'Donnell. N\xc3\xa4ist\xc3\xa4 ensimm\xc3\xa4inen oli useammin Kuttnerin k\xc3\xa4yt\xc3\xb6ss\xc3\xa4, j\xc3\xa4lkimm\xc3\xa4inen taas Mooren. T\xc3\xa4m\xc3\xa4n kauden tunnetuimpia teoksia ovat Mooren ja Kuttnerin yhteisty\xc3\xb6ss\xc3\xa4 kirjoittama Keeps-sarja (1943-1947), joka kuvaa Venuksen merien pohjaan rakennetuissa linnoituksissa el\xc3\xa4vien ihmisten el\xc3\xa4m\xc3\xa4\xc3\xa4 ydinsodan tuhottua el\xc3\xa4m\xc3\xa4n maapallolla. Mooren omista teoksista merkitt\xc3\xa4vimpi\xc3\xa4 ovat galaktisen imperiumin tuhoa kuvaava Judgment Night -tarinat, jotka ilmestyiv\xc3\xa4t kokoelmana vuonna 1952. 1940-luvun lopulla Moore ja Kuttner kirjoittivat Startling Storiesille sarjan tieteisfantasiaromaaneja, jotka muodostuivat genren edell\xc3\xa4k\xc3\xa4vij\xc3\xb6iksi. Monet painokset merkitsev\xc3\xa4t n\xc3\xa4m\xc3\xa4 romaanit virheellisesti Kuttnerin yksin kirjoittamiksi. Mooren nimi j\xc3\xa4i monista yhteisty\xc3\xb6teoksista pois, koska naiskirjailijat eiv\xc3\xa4t vedonneet 1940- ja 1950-lukujen science fiction -harrastajiin._NEWLINE_Vuonna 1950 Moore ja Kuttner aloittivat opinnot Etel\xc3\xa4-Kalifornian yliopistossa, mink\xc3\xa4 j\xc3\xa4lkeen suurin osa heid\xc3\xa4n tuotannostaan oli mysteeriromaaneja. Tieteistarinoita he kirjoittivat vain v\xc3\xa4h\xc3\xa4n. Moore valmistui yliopistosta vuonna 1956. Seuraavana vuonna h\xc3\xa4nelt\xc3\xa4 julkaistiin h\xc3\xa4nen yksin kirjoittamansa tieteisj\xc3\xa4nn\xc3\xa4ri Doomsday Morning. Kuttner kuoli vuonna 1958, mink\xc3\xa4 j\xc3\xa4lkeen Moore siirtyi kirjoittamaan k\xc3\xa4sikirjoituksia televisioon nimell\xc3\xa4 Catherine Kuttner. Sarjoja, joiden k\xc3\xa4sikirjoittamiseen h\xc3\xa4n osallistui, olivat mm. Maverick ja Yksityisetsiv\xc3\xa4t (77 Sunset Strip). Moore lopetti kirjoittamisen kokonaan avioiduttuaan vuonna 1963 uudelleen._NEWLINE_Moore menehtyi huhtikuussa 1987 kotonaan Hollywoodissa Kaliforniassa sairastettuaan pitk\xc3\xa4\xc3\xa4n Alzheimerin tautia.'